钦定古今图书集成/明伦汇编/官常典/第748卷 > 鲁世任 曹思正 刘伯骖 张信 周腾蛟
## 钦定古今图书集成/明伦汇编/官常典/第748卷 > 鲁世任 曹思正 刘伯骖 张信 周腾蛟

按《明外史忠义传》：“世任字愧尹，垣曲人。性端方，事亲
孝。从安邑曹于汴学，又交绛州辛全，学日有闻。天启
末，举于乡。崇祯十年为郑州知州，建大中书院，集士
子讲肄其中，远近乐从者千人。十三年秋，给事中范
士髦荐世任及临城诸生乔己百内丘故太原通判
乔中和于朝，称为德行醇儒，堪继薛瑄、陈献章之后”，
乞召试平台，置左右备顾问，不报。十五年，流贼来犯，
亲勒民兵御之河干，战败，自刭死。士民肖像祀之书
院中。其年正月，贼陷襄城，知县曹思正被杀，训导张
信骂贼不屈死。未几，陷西华，知县刘伯骖怀印投井
死。明年，汜水陷，知县周腾蛟亦死焉。伯骖，河间人，由
岁贡生得官。贼信急，遣妻奉母还家。城被困，有劝出
降者，立斩之，登陴死守。贼驱其下为十覆，迭攻之，城
遂陷。伯骖抗节死，士民立庙以祀。腾蛟，香河举人。邑
兵荒，抚字有术，以其间釐定徭役，民甚便之。城孤悬
河畔，县人吴邦清等于城南立七砦相掎角，摩天砦
最险。土寇李际遇伺腾蛟往河北，急攻据之，遂攻县
城，且沿河设守遏援军。腾蛟闻，力请于上官，以副将
卜从善兵至，贼始解去。腾蛟念故城难守，迁县治于
摩天砦，以扼贼冲。未几，贼大至，相持十馀日。贼多死，
来者益众，势不支，砦临河可渡以免。腾蛟曰：“吾何忍
舍众而独生！”遂自投于河。贼退，人从河滨获其尸，印
悬肘间。